X'aktarx, l-iktar ħsieb li huwa miftiehem ħażin huwa dak konservattiv. Ħafna jirreferu għal konservattiviżmu bħala l-oppost tal-liberaliżmu u l-kawżi progressivi. B'hekk il-konservattiviżmu jitpinġa bħala xi ħaġa illiberali u rigressiva. Il-fatti juru mod ieħor. Il-mibki filosofu konservattiv, Sir Roger Scruton, jitkemmen fuq uħud minn dawn it-temi fil-ktieb eċċellenti, "Conservatism: An Invitation to the Great Tradition." Naturalment, il-konservattivi jemmnu fil-ħelsien u l-libertà personali. Jemmnu li kull persuna tista tagħżel it-triq li tixtieq tieħu fil-ħajja u tiskopri kif tista ssib is-sodisfazzjon u l-kuntentizza. Iżda kull persuna tikber u tifform ruħha f'kuntest ta' soċjetà bid-drawwiet u n-normi tagħha – u l-libertà vera tista tinkiseb biss f'soċjetajiet fejn "il-liġi u l-kommunità huma beni komuni li jiġu amministrati f'isem il-ġid komuni." Għalhekk, għal kuntrarju tal-liberaliżmu ideoloġiku, il-konservattiviżmu ma jigglorifikax l-individwu iżda jpoġġieħ fil-kuntest tiegħu. Il-konservattivi jemmnu wkoll fil-progress, iżda ma jagħmlux minnu ossessjoni, u l-anqas ma jemmnu li dan jista jinkiseb b'riformi kostanti jew – agħar minn hekk – xi rivoluzzjonijiet. Il-filosofu Edmund Burke kien tenna li "irridu nirriformaw biex nikkonservaw." Scruton jinterpreta din bħala sejħa biex wieħed jadatta: "naddattaw għal bidla f'isem il-kontinwità, biex nikkonservaw dak li aħna u dak li għandna." Apparti minn hekk, it-tfittxija għall-libertà u l-ħelsien, l-għażla u d-drittijiet, ma jistgħux jittieħdu b'mod separat mid-dmirijiet u d-doveri: "Għall-konservattivi, il-bnedmin jgħixu f'dinja mtaqqla bl-obligazzjonijiet, b'istituzzjonijiet u tradizzjonijiet li għandhom wirt prezzjuż ta' għerf. Mingħajr dawn il-libertà taf tkun kaġun tal-qerda tad-drittijiet umani." Minħabba li huwa faċli li wieħed jifhem ħażin dawn il-prinċipji, u peress li dawn il-prinċipji jisfidaw il-ħsieb u l-attitudnijiet kontemporanji, huwa importanti li l-konservattivi jitkellmu bejniethom u ma' oħrajn biex jibnu forma ta' djalogu. B'hekk biss tista tibda ssir ġustizzja ma' dan il-ħsieb tant rikk. It-titlu ta' dan il-blog – bejn żewġt imħuħ – juri x-xewqa li jagħmel dan. L-ewwel, juri li l-konservattiviżmu huwa tradizzjoni intelletwali li għandha tistimola l-ħsieb. It-tieni, bħal kull tradizzjoni intelletwali, għandha tidħol fi djalogu mal-oħrajn – kemm dawk li jħaddnu valuri simili kif ukoll ma' nies li għandhom xewqa li flimkien jissolvu l-iktar problemi pressanti ta' żmienijietna. F'soċjetà pluralista, il-lenti konservattiva ssaħħaħ id-dibattitu pubbliku. Mingħajr din il-perspettiva, nafu nkunu qed nippromwovu mudell ta' soċjetà li la ma jista jwassal għal libertà awtentika u l-anqas għal progress dejjiemi.
It-Tradizzjoni Konservattiva